Гараева А.М.

Әлмәт шәһәренең 18 нче номерлы урта гомуми белем бирү мәктәбе

Әлмәт шәһәре

**Татар теле укытуның кайбер мөһим мәсьәләләре**

Тел – халыкның кадерле хәзинәсе. Ул бу телдә уйлый, сөйли, яза.

“Кешенең бөтен “аңлы” тормышы аның туган теле аша уза”, - ди Д.С.Лихачев.

К.Д. Ушинский баланы туган телгә өйрәтү нигезе итеп, күзәтә белүне, күзәтүләрне бер фикергә туплауны һәм аны сүзләр белән дөрес аңлатуны саный. Ул укучыларны сөйләм осталыгына өйрәтүнең башка фәннәрне үзләштерүдә дә мөһим булуын раслый.

Тел аралашу, аңлашу коралы гына түгел, ул халыкның рухи эшчәнлеген чагылдыручы чара да. Анда халыкның рухы да, табигате дә, һәм тормыш –көнкүреше дә ачык чагыла. Шуңа күрә тел хәзинәсен үзләштерү генә җитми, аны гамәли яктан куллана белү һәм тел күнекмәләренә ия булу да бик әһәмиятле. Тел кагыйдәләрен дөрес һәм төгәл куллану, матур һәм чиста итеп сөйләшә белү – югары мәдәниятлелек һәм зыялылык билгесе. Тел кешеләр арасындагы мөнәсәбәтне дә, аларның үз-үзен тотышын да һәм җәмгыятьтәге урыннарын да билгели.

Мин рус мәктәбендә, рус телле балаларга, татар телен укытам. Дәрестә - баланың авазларны дөрес әйтә белүенә, сүзләрне әйтү һәм аңлау күнекмәләренә, шулай ук җөмлә төзи белүенә һәм үз фикерләрен, хисләрен аңлата алуларына игътибар итәм.

Татар теленең кайбер авазларын әйтү, аерым балалар өчен, кайбер кыенлыклар тудыра. Мәсәлән, [а] авазын балалар төрлечә әйтә: киң әйтелешле һәм тар әйтелешле вариантлар файдаланыла. Бу очрак еш кына безнең игътибардан да читтә кала. Моннан тыш, ң, ө, ү, ә, р, ц һәм башка хәрефләр кергән сүзләр еш кына дөрес әйтелми. Шунлыктан, андый хаталарны булдырмау чараларын алдан ук күрү мөһим.

Шулай ук, рус телендә сөйләшүче балалар татар телендә сүзгә басымны дөрес куюда кыенлык кичерә. Дөрес сөйләшергә һәм язарга өйрәтү өчен, укучыларны татар телендәге басымга хас үзенчәлекләр белән таныштыру мөһим. Эшне гадирәк биремнәр үтәүдән башлап, тора-бара катлаулырак күнегүләр эшләүгә күчәргә кирәк. Дөрес сөйләшергә өйрәтү – эзлекле, дәвамлы эш. Аерым теманы үткәндә, теге яки бу сүзләрнең әйтелү үзенчәлекләренә аеруча игътибар итәргә кирәк. Әйтик, алмашлыкларны өйрәнгәндә, сорау алмашлыкларында – ка’йда, ни’чек, ка’йчан; күрсәтү алмашлыкларында – а’ндый, мо’ндый, шу’ндый; юклык һәм билгеләү алмашлыкларында – һи’чбер, һи’чкем, бе’ркем, бе’рнинди - басымның беренче иҗеккә төшүен искәртү мөһим.

Сүзгә юклык кушымчалары (-ма, -мә) ялганганда, балаларның басымны ялгыш куеп укуы еш күзәтелә. Бу очракта басымның -ма, -мә кушымчалары алдындагы иҗеккә төшүен искәртергә һәм ныгытү күнегүләре эшләтергә кирәк. Әйтик, бер укучы – фигыльнең барлык төрен (барды’), икенчесе аның юклык төрен (ба’рмады) дип әйтә. Шул ук күренеш сүзгә сорау кисәкчәсе ялганганда да (бара’мы, әйткә’нме), рәвеш ясагыч кушымча өстәлгәндә дә (ру’сча, дусла’рча) күзәтелә. Аерым игътибар һәм өстәмә күнегүләр таләп итә торган тагын берничә очрак – парлы һәм тезмә сыйфатларның, көчәйтү кисәкчәләре булган сыйфатларның дөрес әйтелеше. Бу очракларда басым сүзнең беренче өлешенә төшә, ул көчлерәк әйтелә, ә сүзнең икенче өлеше басымсыз калган кебек була: куе’ зәңгәр, и’ң матур, а’п-ак һәм башкалар. Парлы сүзләрдә дә беренче кисәк шулай ук көчле әйтелә: ата’-ана, кө’н-төн һәм башкалар.

Татар телендә исемнәрдә басымның күп очракта соңгы иҗеккә төшүен сүзгә кушымчалар ялгау күнегүләре башкарып күзәтергә була: әни’, әниләрне’, әнилә’рнеке.

Дөрес сөйләшү – ул әле интонацияне дә белеп, аңлап, урынлы куллану. Бу тоташ сөйләмдә, диалог, монологларда чагыла.

Шулай ук, татар телендәге интонация төсмерләренә төшендерүдә сөйләм этикетына бәйле күнегүләр эшләү файдалы. Укучыларны башкаларга мөрәҗәгать итәргә өйрәткәндә төрле алымнар кулланырга була:

1. Гафу итегез...(үтенеч белән әйтелә)
2. Борчуым өчен гафу итегезү...(Итагатьле итеп өлкәннәргә мөрәҗәгать итү)
3. Тыңлагыз әле...(Әдәп сакламый гына эндәшү һәм соңыннан сорау яки үтенеч белән мөрәҗәгать итү)
4. Иптәшләр! (Тыңлаучыларга мөрәҗәгать итү)
5. Апа, абый! (Өлкән ир-атка һәм хатын –кызга мөрәҗәгать итү)

Эшебездә менә шундый алымнар куллану безгә уку- укытуның сыйфатын яхшыртырга, иң мөһиме – балаларны татар телендә төзек, матур итеп сөйләшергә өйрәтүдә ярдәм итә.

Кулланылган әдәбият

1. Татар әдәби теле. Вахит Хаков – Казан Татарстан китап нәшрияты, 1999 ел
2. Мәгариф №4, 2005 ел – 25 бит
3. Мәгариф №1, 2005 ел – 38 бит
4. Мәгариф №10, 2005 ел – 46 бит